Tweede Ezemvelo-leeu doodgeskietWagte se veiligheidshuis is vroeër deur ontstoke inwoners aan die brand gesteek nadat twee leeus en twee renosters uit dié wildreservaat ontsnap het. (Foto: Verskaf) Die tweede leeu wat vroeër die maand uit die Hluhluwe‑iMfolozi Park (HiP) in KwaZulu-Natal ontsnap het, is Donderdag doodgeskiet. Musa Mntambo, woordvoerder van Ezemvelo KZN Wildlife, het bevestig dat die leeumannetjie deur lede van die publiek in Qanqatha naby Babanango doodgemaak is. Mntambo sê die leeu het vee gevang, maar dat hy nie in dié stadium kan sê hoeveel of wat die omvang van die skade is nie. Hy het nie verdere besonderhede oor die voorval verskaf nie. Maroela Media het vroeër berig dat twee leeus en twee renosters uit die HiP-wildreservaat ontsnap en groot amok in die gemeenskap gemaak het. Albei renosters is intussen weer gevang en die ander leeu is vroeër doodgeskiet nadat dit vier beeste gevang het. Dit is nie die eerste keer dat diere hier ontsnap en die gemeenskap teister nie. Ontstoke inwoners het na die jongste voorval verlede week na die park opgeruk en onder meer wagte se veiligheidshuis by die ingangshek aan die brand gesteek, by personeel se verblyf ingebreek en kos en besittings van veldwagters gesteel.